## Pravilnik o uvjetima rada, organizacionim i drugim uvjetima za rad stanica za tehničke preglede vozila

### NN 46/1990 (12.11.1990.), Pravilnik o uvjetima rada, organizacionim i drugim uvjetima za rad stanica za tehničke preglede vozila

# CENTAR ZA VOZILA HRVATSKE

Na temelju člana 99. stav 2. Zakona o sigurnosti prometa na cestama
("Narodne novine", broj 20/90) i Odluke o određivanju stručne
organizacije koja obavlja poslove jedinstvenog tehnološkog sistema tehničkih
pregleda vozila, registracije i produženja registracije vozila, te poslove
ispitivanja vozila (".Narodne novine", broj 23/90), Izvršni odbor
Centra za vozila Hrvatske na sjednici od 8. studenoga 1990. godine donosi

## PRAVILNIK

### o uvjetima rada, organizacionim i drugim uvjetima za rad stanica za tehničke preglede vozila

Član 1.

Ovim pravilnikom propisuju se osnovni tehnološki i organizacioni uvjeti
za funkcioniranje stanica za tehnički pregled vozila, kao i ostali uvjeti
u pogledu objekta stanica, rasporeda, namjene i dimenzija radnih i ostalih
prostorija i uvjeta rada zaposlenog osoblja.

Član 2.

Stanica za tehničke preglede vozila (u daljnjem tekstu: stanica) mora
u smislu organizacije uvođenja kontrole tehničkog stanja vozila na motorni
pogon i priključnih vozila i obavljanja ostalih pratećih poslova u pravilu
biti locirana u odvojenom objektu, odnosno, ukoliko je smještena u zajedničkom
objektu, mora biti fizički odvojena od prostora u kome se obavljaju ostale
aktivnosti.

Član 3.

Stanica mora imati radne, pomoćne i prostorije za obavljanje higijensko-sanitarnih
potreba zaposlenog osoblja i stranaka, kao i odgovarajuće prometne površine
za kretanje vozila.

Član 4.

Objekat stanice mora biti potpuno građevinski oblikovan (ne može biti
nadstrešnica, stambeni kontejneri i sl.), fasade uredno obrađene i lociran
tako da je omogućen nesmetan pristup vozila.

Član 5.

Pod radnim prostorijama stanice podrazumijevaju se tehnološke linije
za obavljanje tehničkih pregleda vozila i kancelarijske prostorije za referentske
poslove vezane za obavljanje funkcija uz ovu djelatnost.

Pomoćnim prostorijama smatraju se ostale prostorije u funkciji tehnološkog
procesa rada stanice (npr. arhiva dokumentacije, kompresorska stanica,
kotlovnica, prostorija za boravak osoba - korisnika usluga stanice i sl.).

Pod higijensko-sanitarnim prostorijama stanice smatraju se garderobe,
prostorije za uzimanje hrane, prostorije za povremeni boravak radnika radi
zagrijavanja, higijensko-sanitarni čvor za osoblje i stranke i sl.

Član 6.

Iznimno i u slučaju da to ne ometa tehnologiju osnovne funkcije, u objektu
stanice se mogu nalaziti i radna mjesta za vozila radi dodatnog ispitivanja
vozila, odnosno otklanjanja manjih kvarova i podešavanja nedostataka utvrđenih
u toku tehničkih pregleda.

U smislu stava 1. ovog člana u objektu stanice se mogu obavljati slijedeće
aktivnosti: snimanje vozila u svrhu ispitivanja vozila, razne vrste ispitivanja
vozila koje nemaju servisno-remontni karakter, procjena vrijednosti vozila,
druge vrste ispitivanja koje imaju dijagnostički ili karakter vještačenja.

Radi realizacije aktivnosti iz stava 1. ove točke u stanici se mogu
koristiti samo: analizatori za ispitivanje ispušnih plinova vozila, uređaji
za mjerenje geometrije ovjesa vozila, uređaji za mjerenje izbalansiranosti
točkova vozila, auto-tester za ispitivanje elektroinstalacija, drugi uređaji
i instrumenti dijagnostičkog karaktera koji služe za ispitivanje vozila
kao što su uredaj za ispitivanje snage motora, potrošnje goriva, električnih
kočionih sistema, amortizera, upravljača, osovinskih pritisaka, težine
vozila i sl.

Član 7.

Kapacitet radnih prostorija stanice projektira se na temelju očekivanog
broja vozila pri čemu jedna tehnološka linija treba zadovoljiti uvjete
za mogućnost pregleda najmanje 25.000 vozila godišnje pri čemu se dva preventivna
tehnička pregleda kalkuliraju kao jedan redovni.

Stanica koja ima više od 35.000 tehničkih pregleda vozila iz stava 1.
ovog člana po jednoj liniji godišnje treba izgraditi novu tehnološku liniju,
ako u istom mjestu nema više stanica za tehnički pregled vozila, pod uvjetom
da je kapacitet svih stanica u tom mjestu zadovoljavajući prema odredbama
ovog stava.

Član 8.

Tehnološke linije za pregled vozila moraju biti protočne odnosno tako
izvedene da vozila ulaze u objekt stanice i napuštaju ga po izvršenom tehničkom
pregledu krečući se u istom smjeru.

Minimalne dimenzije jedne tehnološke linije za tehnički pregled vozila
formiraju minimalne dimenzije stanice za tehnički pregled vozila i one
su:

- minimalna dužina stanice 20 m

- minimalna širina stanice za prolaz vozila: 6 m.

Na minimalnu širinu dodaje se širina pomoćnih prostorija koja ne treba
biti manja od 3 m.

Prolaz kroz liniju tehničkih pregleda mora biti osiguran za sva vozila
čiji najveći gabariti su u granicama propisa (visina 4 m i sl.), a u stanicama
s više tehnoloških linija bar jedna tehnološka linija mora udovoljavati
navedenim uvjetima

Ukoliko se gradi stanica s dvije ili više tehnoloških linija za tehnički
pregled vozila potrebno je širinu objekta prilagoditi tehnološkoj širini
iduće linije s tim da pri tome širina jedne tehnološke linije iznosi najmanje
5 m za velika vozila, odnosno 4,5 m za osobne automobile.

Svijetla dimenzija vrata za ulazak vozila u objekt treba iznositi najmanje
4x4 m, a zatvaranje i otvaranje vrata mora u pravilu biti izvedeno s automatskim
pogonom.

Pored vrata za prolaz vozila na fasadi objekta moraju biti izvedena
i najmanje jedna odvojena vrata za prolaz osoba.

Izuzetno u stanicama, koje su ovlaštene za obavljanje tehničkih pregleda
do donošenja ovog uputstva, primjenjuju se zatečeni uvjeti.

Član 9.

Unutar objekta stranice i izravno povezani s dijelom objekta u kome
se vrši tehnički pregled vozila moraju biti izvedene najmanje i slijedeće
radne prostorije:

- radne prostorije za obavljanje referentskih poslova tehničkih pregleda,
registracije vozila i usluge za registraciju vozila, izgrađene kao jedinstvena
cjelina, tako da vlasnik vozila obavi sve tri radnje na jednom šalteru
ili na šalterima u nizu i sl,

- radna prostorija za sastanke i rukovođenje stanicom za tehnički pregled
vozila ukupne površine najmanje 12 m2 u stanicama gdje se obavi najmanje
20.000 tehničkih pregleda godišnje.

Član 10.

Administrativne prostorije za obavljanje poslova tehničkih pregleda,
registraciju i usluge za registraciju vozila moraju biti oblikovane na
uobičajeni način za takve prostore i sadržavati najmanje slijedeće:

- radni pult s odgovarajućim brojem šaltera; izveden sa što većim zastakljenim
površinama, za kontaktiranje sa strankama,

- radni stol, stolice, ormare i drugi kancelarijski namještaj bolje
kvalitete,

- potreban broj pisačih mašina i drugih strojeva (računala i dr.),

- kasu za čuvanje vrijednosnih papira, novca i dr,

- police, bazene ili druga pomagala za čuvanje dokumentacije.

Član 11.

U objektu stanice, a prvenstveno u administrativnim prostorijama, treba
se nalaziti telefon kojim zainteresirane stranke mogu komunicirati, direktno
ili preko centrale, u toku cijelog radnog vremena stanice.

Član 12.

Ovisno o kapacitetu stanice i ostalim uvjetima za njeno samostalno poslovanje
potrebno je predvidjeti izvodenje pomoćnih prostorija i to

- prostora za stranke predviđen za smještaj očekivanog broja korisnika
usluga stanice, s tim da to ne mora biti pusebno izdvojena prostorija,
ali uz uvjet da taj prostor bude dovoljno odvojen od prostora za obavljanje
tehničkih pregleda vozila kako ne bi došlo do nalijetanja vozila na stranke,
odnosno da su stranke dovoljno zaštićene od buke, plinova i ostalih negativnih
utjecaja od vozila,

- arhive za odlaganje dokumentacije o pregledanim vozilima (ukoliko
se ne može smjestiti u ormare smještene u kancelarijske prostorije i sl),

- kompresorske stanice (ukoliko se stanica ne napaja komprimiranim zrakom
vanjskih energetskih prlključkom),

- kotlovnice (ukoliko je primijenjen individualni centralni sistem zagrijavanja
prostorija),

- ostalih odvojenih prostorija predviđenih za specifične potrebe funkcije
stanice (skladište rezervnih uređaja i dijelova, radna mjesta za dodatna
ispitivanja, manje popravke vozila i sl).

Član 13.

Higijensko-sanitarne prostorije u pogledu smještaja, broja i namjene
prostorija, udaljenosti i ostalih uvjeta moraju udovoljavati propisima
navedenim u aktima o zaštiti na radu i radnim uvjetima.

Član 14.

Prometnice za prilaz vozila do objekta stanice u minimalnoj dužini od
50 m kao i nakon izlaska iz objekta u dužini od najmanje 20 m moraju biti
izgrađene sa suvremenim kolničkim zastorom, te u pravilu moraju osigurati
kružni tok kretanja vozila.

Širina jednosmjernih prometnica u zoni stanice ne smije biti manja od
3 m, a dvosmjernih manja od 6 m.

Uz objekt stanice treba osigurati i prostor za čekanje vozila površine
dovoljne za smještaj očekivanog broja vozila, pri čemu se odgovarajućom
površinom smatraju i ulice u naseljenom mjestu ukoliko to nije u suprotnosti
s odlukama o regulaciji prometa.

Član 15.

Teren oko objekta stanice mora imati takve podove, odnosno. mora biti
izvedena odgovarajuća kanalizaciona mreža da je onemogućeno plavljenje
objekta i kod maksimalno mogućih očekivanih padavina.

Član 16.

Stanica za redovne tehničke preglede vozila s minimalnim dimenzijama
može se graditi samo u mjestima gdje je to prva stanica i gdje se u idućih
deset godina ne predviđa više od 15.000 redovnih tehničkih pregleda godišnje.

Ukoliko se u jednom mjestu treba graditi još jedna ili više stanica
tada ona mora biti razmjerna postojećim stanicama, a u pravilu veća i tehnološki
modernija od već izgrađenih.

Član 17.

Uvjeti rada u radnim, pomoćnim i ostalim prostorijama u objektu stanice
u pogledu dimenzija, volumena, osvjetljenja, zagrijavanja, te posebno u
odnosu na mikroklimu i intenzivno strujanje zraka uslijed propuha, moraju
zadovoljavati propise o zaštiti na radu za radne i pomoćne prostorije i
prostore, kao i ostale opće i lokalne propise (protupožarna zaštita, gradevinski
propisi, ekološki propisi i sl.) za ovakvu vrstu objekata.

Član 18.

Stanica treba biti tako organizirana da ima i odredenu organizacionu
cjelovitost (radna jedinica i sl.).

Stanica ima neposrednog rukovodioca stanice koji mora ispunjavati najmanje
uvjete propisane za kontrolora tehničke ispravnosti vozila i koji je zadovoljio
na provjeri stručnosti za referenta koji obavlja referentske poslove tehničkih
pregleda i registracije vozila.

Član 19.

Na poslovima tehničkih pregleda registracije i usluge registracije,
moraju se zapošljavati radnici odgovornog odnosa prema radu i korektnog
odnosa prema strankama.

Poslove registracije i usluga registracije vozila mogu obavljati, u
pravilu, samo radnici s najmanje srednjom stručnom spremom koji poznaju
daktilografiju (referenti). Referenti u stanicama moraju biti osposobljeni
za sve vrste poslova koji su vezani za tehnički pregled, registraciju ili
uslugu registracije vozila, kako bi se u slučaju odsustvovanja (bolovanja
i sl.) spriječilo nepotrebno zadržavanje stranaka. Radnici koji u stanicama
rade na stručnim poslovima tehničkih pregleda, registracije i usluga registracije
vozila, uključujuči i eventualno radnike drugih organizacija (osiguranje
i sl.) dužni su se stručno osposobljavati u skladu s odredbama Zakona o
sigurnosti prometa na cestama, odnosno u skladu s uvjetima i načinu jedinstvenog
stručnog usavršavanja i provjere stručnosti utvrdenih posebnim pravilnikom.

Odredbe stava 2. ovog člana o stručnoj spremi za referente ne odnose
se na referente koji su prije stupanja na snagu ovog pravilnika obavljali
poslove referenta u stanicama za tehnički pregled vozila i koji su do tog
roka zadovoljili na provjeri stručnosti.

Član 20.

Organizacije koje imaju stanicu dužne su radnicima u stanicama osigurati
radne, prostorne i materijalne uvjete za mirno i kvalitetno obavljanje
poslova. S tim u vezi potrebno je :

- osigurati radni prostor i opremu u skladu s ovim pravilnikom i drugim
propisima,

- osigurati dovoljan broj izvšilaca radi ravnomjernog obavljanja poslova
kako bi se izbjeglo neopravdano zadržavanje stranaka,

- poduzeti mjere za sprečavanje fluktuacije radnika zbog loših uvjeta
rada, nedovoljne stimulacije, neadekvatnog tretmana, nepotrebnih zamjena
na druge radne zadatke i sl,

- osigurati da se, radi pravilne stimulacije, s obzirom na uvjete koji
su već osigurani kroz odobrene naknade za tehnički pregled, registraciju
i uslugu registracije vozila, dohodak po radniku, osobni dohoci i druga
mjerila prema radu usklade s kriterijima utvrđenim u jedinstvenoj naknadi
za tehnički pregled i registraciju vozila, kao i poslova koji su s tim
povezani.

Član 21

Rukovodilac stanice, kontrolor i referent mogu obavIjati poslove u stanici
kada za to dobiju dozvolu za obavljanje poslova u stanici za tehnički pregled
vozila (u daljem tekstu: dozvola).

Dozvolu iz stava 1. ovog člana izdaje Centar za vozila Hrvatske.

Obrazac dozvole prilaže se uz ovaj pravilnik i čini njegov sastavni
dio.

Radnici iz stava 1. ovog člana imaju svoj evidencijski broj i faksimil
potpisa kojim ovjeravaju dokumente iz djelokruga svog poslovanja.

O izdanim dozvolama iz stava 1. ovog člana Centar za vozila Hrvatske
vodi evidenciju.

Član 22.

Ovaj pravilnik stupa na snagu osmog dana nakon objave u "Narodnim
novinama".

I/1, broj 1395-1 /90.

Zagreb, 8. studenoga 1990.

Predsjednik Izvršnog odbora

**Nenad Juretić, v. r.**

```
Obrazac br. 1
DOZVOLA
ZA OBAVLJANJE POSLOVA U STANICI ZA TEHNIČKI PREGLED
VOZILA

(Prva strana)

CENTAR ZA VOZILA HRVATSKE
(zaštitni znak)

DOZVOLA
za obavljanje poslova u
stanici za tehnički pregled vozila

___________________________________
(radno mjesto)

Broj:_________________________

(Druga strana)

1. Prezime_________________________________

2. Ime_____________________________________

3. Broj matične knjige________________________
4. Datum izdavanja dozvole____________________

5. Mjesto izdavanja dozvole____________________

M. P

_______________________________
(potpis ovlaštene osobe)

NAPOMENA
```

Pravilnik, NN 46/1990-861
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)